史尉還烏程
作者：梅堯臣
朝代：宋

paragraphs: 與君去年別，君來竟悲喜。
乘馬夜訪君，備陳昔行李。
五月辭吳中，六月渡揚子。
七月行喪妻，是月子又死。
買棺無橐金，助貸頼知己。
嬌兒晝夜啼，幼女飲食止。
行路况炎蒸，悲哀滿心耳。
青銅不忍照，憔悴鄰於鬼。
八月至都下，少長疾未已。
一婢復嗑然，老媼幾不起。
君門日預朝，僕乘貧可恥。
十月補王畿，受代隔歲紀。
閉門陋巷中，悶默閱書史。
初聞君至之，如見湖山美。
今聞君復還，爲我謝雲水。
故交儻相問，懷抱今如此。
豈乏南飛雁，豈無東下鯉。
自同嵇康懶，作書愁把紙。